九誦 堯祠
作者：鮮于侁
朝代：宋

paragraphs: 車轔轔兮廟堧，鼓坎坎兮祠下。
竽琴兮並奏，潔時修兮虔祠事。
瑤華爲饌兮沆瀣爲漿，象籩玉豆兮金鼎煇煌。
海珍野蔌兮雜錯而致誠。
神之來兮風雨蕭蕭，前驅於畢兮上有招搖。
羽林爲衛兮虹霓爲旗，鳯凰左右兮擾伏蛟螭。
神之降兮金輿，靈欣欣兮肸蠁。
德難名兮覆燾，千萬年兮不忘。